戲書勸人飲酒
作者：孔平仲
朝代：宋

paragraphs: 金烏翩翩玉兔馳，流光上下矢發機。
人生于其間，都無百歲期。
樂府舊傳金縷衣，勸言須惜少年時。
我今爲君一歌之，酒行到君君莫辭。
朱顔綠鬢不行樂，白頭面皺將何爲。
晉時八達唐李白，以飲馳名君所知。
何須自苦憊，方得爲英奇。
榮華有分難力取，可笑蘇秦空引錐。